Προαστιακός σιδηρόδρομος Θεσσαλονίκης

Ο **Προαστιακός Σιδηρόδρομος Θεσσαλονίκης** αποτελεί μια υπηρεσία δημόσιας σιδηροδρομικής συγκοινωνίας που εξυπηρετεί την πόλη της Θεσσαλονίκης, συνδέοντάς την με σημαντικά αστικά κέντρα και οικισμούς της Περιφέρειας Κεντρικής Μακεδονίας, καθώς και με περιοχές όμορων αντιπεριφερειών της Βόρειας Ελλάδας και της Θεσσαλίας.

Η λειτουργία του ξεκίνησε το 2007 με την εγκαινίαση περιφερειακής σύνδεσης με τη Λάρισα, ενώ στη συνέχεια επεκτάθηκε με την προσθήκη δρομολογίων προς την Έδεσσα και τις Σέρρες. Τα δρομολόγια του *Προαστιακού Σιδηροδρόμου* εκτελούνται από την Hellenic Train προσφέροντας σιδηροδρομική διασύνδεση μεταξύ της μητροπολιτικής περιοχής της Θεσσαλονίκης και των περιφερειακών περιοχών της Βόρειας Ελλάδας.

Τα τελευταία έτη προβλέπεται η δημιουργία εσωτερικού προαστιακού δικτύου, το οποίο θα εξυπηρετεί την μητρόπολη της Θεσσαλονίκης και γειτνιάζουσες περιοχές, με ορίζοντα έναρξης λειτουργίας το 2027.

## Ιστορικό

### Εγκαθίδρυση υπηρεσίας και σύνδεση με Λάρισα (Γραμμή Τ1)
Ο *Προαστιακός Σιδηρόδρομος Θεσσαλονίκης* ξεκίνησε τη λειτουργία του ως υπηρεσία του ΟΣΕ, υποστηριζόμενος αρχικά από την Proastiakos και έπειτα από την ΤΡΑΙΝΟΣΕ, στις 9 Σεπτεμβρίου 2007 με τη δημιουργία πλέγματος δρομολογίων στον άξονα Θεσσαλονίκη-Κατερίνη-Λιτόχωρο. Το νέο αυτό δίκτυο, ένωσε τη Θεσσαλονίκης με τη Κατερίνη και με τα παράλια της Νότιας Πιερίας και αποτέλεσε την πρώτη τακτική προαστιακή σύνδεση περιοχών εκτός της Αττικής.

Στις 7 Σεπτεμβρίου 2008, με την ολοκλήρωση της ηλεκτροκίνησης στο τμήμα Θεσσαλονίκη - Δομοκός, η γραμμή επεκτάθηκε μέχρι τη Λάρισα, αποκτώντας έτσι περιφερειακό χαρακτήρα, η οποία και διατηρεί την μορφή της έως και σήμερα με ικανοποιητικό αριθμό δρομολογίων.

Με την ένταξη της νέας γραμμής προς την Έδεσσα, η γραμμή προς Λάρισα μετατράπηκε σε κλάδο του Προαστιακού Σιδηροδρόμου και υιοθέτησε την ονομασία Γραμμή Τ1.

### Ένταξη Γραμμής Θεσσαλονίκης - Έδεσσας (Γραμμή Τ2)
Στα πλαίσια αναβάθμισης της σιδηροδρομικής γραμμής Θεσσαλονίκης - Φλώρινας, το 2010 αποφασίστηκε η εγκαθίδρυση περιφερειακού χαρακτήρα προαστιακής σύνδεσης μέχρι την Έδεσσα μέσω του υφιστάμενου τμήματος Θεσσαλονίκης - Έδεσσας με την προοπτική εγκατάστασης και ηλεκτροκίνησης στο μέλλον. Παράλληλα τον Μάιο του 2008 ολοκληρώθηκε η προκαταρκτική μελέτη σκοπιμότητας του «*Προαστιακού και Περιφερειακού Σιδηρόδρομου Θεσσαλονίκης*» στην οποία και εντάχθηκε η νέα σιδηροδρομική σύνδεση Θεσσαλονίκης - Πέλλας μέσω Γιαννιτσών, η οποία θα μείωνε στο ήμισυ την διάρκεια του υφιστάμενου δρομολογίου Θεσσαλονίκης - Έδεσσας, ενώ θα εξυπηρετούσε και των 30 χιλιάδων κατοίκων σημαντικό αστικό κέντρο των Γιαννιτσών. Η μελέτη αυτή επικαιροποιήθηκε το 2018, ωστόσο έως και σήμερα δεν έχει καταρτιστεί κάποιο χρονοδιάγραμμα έναρξης ή ολοκλήρωσης του έργου.

Η υπηρεσία επεκτάθηκε για λίγα χρόνια έως και την Φλώρινα, ωστόσο από το 2021 περιορίστηκε και πάλι στην εξυπηρέτηση των ενδιάμεσων σταθμών έως και την Έδεσσα. Σήμερα, η σύνδεση με την Έδεσσα έχει περιοριστεί σε μόλις 3 ημερήσια ζεύγη δρομολογίων, και η γραμμή έχει απωλέσει τον προαστιακό της χαρακτήρα λόγω της ισχνής πυκνότητας δρομολογίων.

### Ένταξη Γραμμής Τ3
Στις 3 Φεβρουαρίου 2020 τέθηκε σε λειτουργία η τρίτη προαστιακή σιδηροδρομική γραμμή με αφετηρία τη Θεσσαλονίκη, η οποία συνδέει την πόλη με τις Σέρρες, μέσω Κιλκίς, Ροδόπολης και Στρυμόνα. Η γραμμή εγκαινιάστηκε από τον ΟΣΕ και την ΤΡΑΙΝΟΣΕ (νυν Hellenic Train), με στόχο την ενίσχυση των περιφερειακών συνδέσεων εντός της Κεντρικής Μακεδονίας.

Η γραμμή εξυπηρετεί διάφορους ενδιάμεσους σταθμούς και ενώ επρόκειτο αρχικά να λειτουργεί με προαστιακά χαρακτηριστικά, από το 2023 και εξής, η πυκνότητα των δρομολογίων έχει περιοριστεί σε μόλις δύο ζεύγη ημερησίως, γεγονός που διαφοροποιεί τη λειτουργία της από εκείνη ενός προαστιακού σιδηροδρόμου.

## Δίκτυο Υπηρεσιών

### Περιφερειακές Συνδέσεις
Ο *Προαστιακός σιδηρόδρομος Θεσσαλονίκης*, αποτελείται σήμερα από τρεις γραμμές, οι οποίες συμβάλουν στην διασύνδεση της Θεσσαλονίκης με κοντινά αστικά κέντρα της Κεντρικής και Δυτικής Μακεδονίας και της Θεσσαλίας.

#### Γραμμή Θεσσαλονίκης-Λάρισας (Γραμμή Τ1)

Η **Προαστιακή - Περιφερειακή Γραμμή Θεσσαλονίκης - Λάρισας** η οποία εγκαινιάστηκε το 2007 συνδέει τη μακεδονική με τη θεσσαλική πρωτεύουσα, μέσω 10 ενδιάμεσων σταθμών και ενώ ένωνε αρχικά τη Θεσσαλονίκη με την Κατερίνη και το Λιτόχωρο,  στις 7 Σεπτεμβρίου 2008 επεκτάθηκε και μέχρι τη Λάρισα.

Την σημερινή εποχή, η υπηρεσία έχει ως αφετηρία τον σταθμό της Θεσσαλονίκης, όπου και εξυπηρετεί τη Σίνδο, το Άδενδρο, το Πλατύ Ημαθίας, τον Κορινό Πιερίας,την πόλη της Κατερίνης, το Λιτόχωρο, την Λεπτοκαρυά αλλά και τους Νέους Πόρους Πιερίας. Τέλος, στην γραμμή εντάσσεται και ο σταθμός της Ραψάνης, ενώ η υπηρεσία ολοκληρώνεται στη Λάρισα. Με τον τρόπο αυτό, η γραμμή ένωσε τα αστικά κέντρα της Θεσσαλονίκης, της Κατερίνης και της Λάρισας καθώς και τα νότια παράλια της Πιερίας, συνδέοντας έτσι περιοχές της Κεντρικής Μακεδονίας με τη Θεσσαλία.

Μελλοντικά, προβλέπεται η κατασκευή ενδιάμεσης στάσης στον Παντελεήμονα μεταξύ Νέων Πόρων και Λεπτοκαρυάς με σκοπό την εξυπηρέτηση του Πλαταμώνα, καθώς και η επέκταση της ηλεκτροκίνησης και ανάταξης της γραμμής από Λάρισα προς Βόλο, ώστε να μειωθεί  η απόσταση Θεσσαλονίκης και Βόλου, η οποία προβλέπεται να διεξάγεται σε 1 ώρα και 40 λεπτά.

#### Γραμμή Θεσσαλονίκης-Φλώρινας (Γραμμή Τ2)

Η **Προαστιακή - Περιφερειακή Γραμμή Θεσσαλονίκης - Έδεσσας** συνδέει τη Θεσσαλονίκη στην κεντρική Μακεδονία με τη Έδεσσα και διαθέτει συνολικά 15 ενδιάμεσους σταθμούς. Η υπηρεσία εγκαινιάστηκε το 2010 και αρχικά ένωνε τη Θεσσαλονίκη με τη Βέροια και την Έδεσσα, ενώ για περιορισμένο διάστημα εντάχτηκαν στη γραμμή και τα δρομολόγια από και προς Φλώρινα, τα οποία αρχικά εκτελούνταν από περιφερειακά τρένα. 

Σήμερα, η υπηρεσία έχει ως αφετηρία τον σταθμό Θεσσαλονίκης και εξυπηρετεί τη Σίνδο, το Άδενδρο, το Πλατύ Ημαθίας, τη Βέροια, τη Νάουσα τη Σκύδρα και ολοκληρώνεται στην Έδεσσα.  Με τον τρόπο αυτό, η γραμμή ένωσε τα αστικά κέντρα της Θεσσαλονίκης, της Βέροιας και της Έδεσσας καθώς και τους ομώνυμους καταρράκτες, βελτιώνοντας την συνδεσιμότητα των περιοχών αυτών της Κεντρικής και Δυτικής Μακεδονίας.

Μετά το σιδηροδρομικό δυστύχημα των Τεμπών, η γραμμή ανέστειλε την λειτουργία της για ορισμένους μήνες, με σκοπό τον έλεγχο της γραμμής και την συντήρηση ορισμένων σημείων που θεωρήθηκαν επικίνδυνα προς χρήση. Η Hellenic Train ανακοίνωσε την έναρξη των δρομολογίων τον Δεκέμβριο του 2023 με ορισμένα ζεύγη δρομολογίων που θα εξυπηρετούν τα αστικά κέντρα της Βέροιας, της Έδεσσας και με ανταπόκριση με λεωφορείο και της Φλώρινας.

#### Γραμμή Θεσσαλονίκης-Σερρών (Γραμμή Τ3)

Η **Προαστιακή - Περιφερειακή Γραμμή Θεσσαλονίκης - Σερρών** εγκαινιάστηκε και λειτούργησε στις 3 Φεβρουαρίου 2020, όντας η 3η γραμμή του Προαστιακού Θεσσαλονίκης, που συνδέει με 2 δρομολόγια ανά κατεύθυνση τη Θεσσαλονίκη με τις Σέρρες. Κατά την περίοδο των πρώτων μηνών λειτουργίας, το πρόγραμμα διαμορφωνόταν με εκτέλεση τριών καθημερινών δρομολογίων ανά κατεύθυνση, ενώ ταυτόχρονα εξυπηρετούνταν και πλήθος ενδιάμεσων σταθμών..

Μόλις λίγους μήνες μετά τα εγκαίνια, η σιδηροδρομική υπηρεσία ανέστειλε την λειτουργία της λόγω της πανδημίας του COVID-19, ενώ στις 18 Απριλίου 2021 επαναλειτούργησε με μειωμένα δρομολόγια.

### Δυτικός Προαστιακός Θεσσαλονίκης

Ο *Δυτικός Προαστιακός Σιδηρόδρομος Θεσσαλονίκης* αποτελεί τη μελλοντική επέκταση του δικτύου μέσω εσωτερικών προαστιακών γραμμών, με σκοπό την ενίσχυση της συνδεσιμότητας της δυτικής μητροπολιτικής περιοχής της Θεσσαλονίκης, της βιομηχανικής περιοχής και του Διεθνούς Πανεπιστημίου στη Σίνδο. Στο πλαίσιο αυτό, η ανάταξη και προσαρμογή των γραμμών αναμένεται να ξεκινήσει την άνοιξη του 2026, μετά την ολοκλήρωση του διαγωνιστικού διαλόγου ως το πρώτο εξάμηνο του ίδιου έτους, και την ανάθεση του έργου έως τα τέλη του 2025, με ορίζοντα ολοκλήρωσης το 2027 ή στις αρχές του 2028.

Σύμφωνα με την προμελέτη του έργου, οι γραμμές που επρόκειτο να αναπτυχθούν και θα εξυπηρετούν τις προαστιακές και μητροπολιτικές περιοχές της δυτικής Θεσσαλονίκης, προβλέπονται να είναι οι παρακάτω:

##### Γραμμή 4 ([[Νέος Σιδηροδρομικός Σταθμός Θεσσαλονίκης|ΝΣΣΘ]] – [[Σίνδος]])

Η *Γραμμή 4* αποτελεί τη βασική και πλέον ώριμη γραμμή του έργου, βασιζόμενη σε υφιστάμενη σιδηροδρομική υποδομή των Σιδηροδρόμων Ελλάδος, γεγονός που μειώνει σημαντικά το κόστος υλοποίησης και τον απαιτούμενο χρόνο ολοκλήρωσης. Η γραμμή αυτή έχει ως στόχο την εξυπηρέτηση των μετακινήσεων των εργαζομένων, των φοιτητών και των κατοίκων της Δυτικής Θεσσαλονίκης και του Δήμου Δέλτα, εξυπηρετώντας τη Μενεμένη, τον Εύοσμο, το Ελευθέριο-Κορδελιό, το Καλοχώρι, την Σίνδο και την κοινότητα του ΔΙΠΑΕ. Αξίζει να αναφερθεί πως μέχρι την ενδεχόμενη πλήρη σιδηροδρομική σύνδεση, έχει προβλεφθεί προσωρινή εξυπηρέτηση των επιβατών του προαστιακού με λεωφορεία του ΟΑΣΘ από τη Σίνδο προς τον χώρο του ΔΙΠΑΕ.

Το μήκος της γραμμής υπολογίζεται στα 20 χιλιόμετρα, η οποία θα εξυπηρετεί 6 διαφορετικούς σταθμούς και θα εδράζεται πάνω στην διπλή ηλεκτροδοτούμενη ΣΓΥΤ Θεσσαλονίκης - Πειραιά, με προβλεπόμενη χρήση ηλεκτρικών αυτοκινηταμαξών οι οποίες θα ολοκληρώνουν το δρομολόγιο σε 20-25 λεπτά.

##### Γραμμή 5 ([[Νέος Σιδηροδρομικός Σταθμός Θεσσαλονίκης|ΝΣΣΘ]] – [[Λιμάνι της Θεσσαλονίκης|Λιμάνι Θεσσαλονίκης]] – [[Διαβατά]])
Η *Γραμμή 5* συγκροτεί τη δεύτερη γραμμή της συγκεκριμένης υπηρεσίας και θα αναπτυχθεί πλήρως σε υφιστάμενη σιδηροδρομική υποδομή των Σιδηροδρόμων Ελλάδος, γεγονός που διευκολύνει εξίσου την ταχύτερη υλοποίηση του έργου με χαμηλό κόστος επενδύσεων σε υποδομή. Ο στόχος της συγκεκριμένης γραμμής είναι η εξυπηρέτηση των δυτικών προαστίων της πόλης καθώς και των εργατικών και βιομηχανικών περιοχών που εκτείνονται από τη Μενεμένη μέχρι τα Διαβατά και την Αγχίαλο, ώστε να προσφέρεται άμεση σύνδεση με το κέντρο της Θεσσαλονίκης μέσω  του λιμανιού.

Στο πλαίσιο αυτό, η γραμμή προβλέπεται να διαθέτει συνολικά 8 σταθμούς, με αρχική υλοποίηση ενός δικτύου από το Λιμάνι της Θεσσαλονίκης έως τα Διαβατά και με σταδιακή επέκταση προς Άγιο Αθανάσιο και Γέφυρα, ενώ το συνολικό μήκος της διαδρομής εκτιμάται στα 25–30 χιλιόμετρα, με διάρκεια ολοκλήρωσης του δρομολογίου σε 30–35 λεπτά. Η γραμμή προορίζεται να λειτουργήσει πάνω στη συμβατική μονή γραμμή Θεσσαλονίκης–Ειδομένης με προβλεπόμενη πιθανή αύξηση της χωρητικότητας και χρήση υβριδικών ή ηλεκτροκίνητων προαστιακών αμαξοστοιχιών.

##### Γραμμή 6 ([[Οδός Λαγκαδά (Θεσσαλονίκη)|Λαγκαδά]] – Επτανήσου)
Η *Γραμμή 6* αφορά την αξιοποίηση υφιστάμενης γραμμής και την τμηματική κατασκευή νέου άξονα ως αστική χάραξη, με μορφή τραμ-προαστιακού ή ελαφρού μετρό επιφανειακού ή υπερυψωμένου τύπου. Στο σημείο αυτό, η γραμμή στοχεύει στην κάλυψη μεγάλων και ταχέως αναπτυσσόμενων περιοχών της Δυτικής Θεσσαλονίκης, όπως οι Αμπελόκηποι, ο Εύοσμος και της *λεωφόρου Λαγκαδά*, οι οποίες σήμερα δεν εξυπηρετούνται από σιδηροδρομική συγκοινωνία και έχουν καταγραφεί ως περιοχές με αυξημένη ανάγκη για δίκτυα μέσων σταθερής τροχιάς.

Η γραμμή αυτή αναμένεται να περιλαμβάνει τουλάχιστον 5 σταθμούς, με αφετηρία την οδό Λαγκαδά (σε σύνδεση με μελλοντική επέκταση του μετρό Αγία Βαρβάρα) και απόληξη στην περιοχή της *οδού Επτανήσου*, όπου θα προσφέρει ανταπόκριση με τις Γραμμές 1 και 2 του προαστιακού δικτύου. Το εκτιμώμενο μήκος της διαδρομής ανέρχεται σε περίπου 3 χλμ. και η συνολική διάρκεια δρομολογίου δεν αναμένεται να ξεπερνά τα 15 λεπτά, υπό την προϋπόθεση κατασκευής υποδομής υψηλών προδιαγραφών. Η συγκεκριμένη γραμμή αποτελεί έργο στρατηγικής σημασίας για τη χωρική ισότητα στον μητροπολιτικό χώρο της Θεσσαλονίκης και ενδέχεται να λειτουργήσει συμπληρωματικά προς μελλοντικές επεκτάσεις του μετρό, καλύπτοντας το κενό στις μεταφορές στα δυτικά προάστια.

### Μελλοντικές Επεκτάσεις
Σύμφωνα με εκάστοτε κυβερνητικά προγράμματα της τελευταίας δεκαετίες έχουν προταθεί ορισμένες παρεμβάσεις, προσθήκες και επαναλειτουργίες γραμμών με σκοπό την αύξηση του δυναμικού του Προαστιακού Σιδηρόδρομου και την εξυπηρέτηση ακόμα περισσότερων περιοχών και κατοίκων προς όλες τις κατευθύνσεις στην ευρύτερη περιοχή. Μετά τις 30/11/2024 που παρεδώθη η βασική γραμμή του μετρό Θεσσαλονίκης, οι γραμμές αυτές κρίνονται απαραίτητες και προσδιορίζονται για το 2027 ως σημαντικές συμπληρωματικές υπηρεσίες για τα μέσα σταθερής τροχιάς, ώστε να προωθηθεί ένα ποικιλόμορφο σύστημα αστικών μετακινήσεων ιδιαίτερα προς τις δυτικές περιοχές της πόλης.

##### Γραμμή Αεροδρόμιο-Νέα Μηχανιώνα-Νέα Μουδανιά
Η *Γραμμή Αεροδρόμιο-Νέα Μηχανιώνα-Νέα Μουδανιά* αποτελεί μια προτεινόμενη επέκταση του προαστιακού δικτύου της Θεσσαλονίκης, με σκοπό την σύνδεση της πρώτης με το Αεροδρόμιο "Μακεδονία", τη Νέα Μηχανιώνα και τα Νέα Μουδανιά μέσω της διέλευσης από παραθαλάσσιες περιοχές και θέρετρα του Νομού Θεσσαλονίκης. Πιο συγκεκριμένα, το έργο προβλέπεται να λειτουργήσει ως γραμμή προαστιακού χαρακτήρα, εξυπηρετώντας τόσο τις ανάγκες μετακίνησης κατοίκων και επισκεπτών όσο και την τουριστική ανάπτυξη της περιοχής, μέσω της σύνδεσης με το αεροδρόμιο και το Μετρό Θεσσαλονίκης. Στο πλαίσιο αυτό, η προτεινόμενη χάραξη έχει ως αφετηρία τον ΝΣΣΘ και προβλέπει παράκαμψη προς το Αεροδρόμιο "Μακεδονία" με κατεύθυνση προς τη Νέα Μηχανιώνα, την Επανομή, την Νέα Καλλικράτεια και τα Νέα Μουδανιά.

Σε ό,τι αφορά την χάραξη, είναι γεγονός πως εναλλακτικά σενάρια περιλαμβάνουν τη χρήση συνδυασμού υφιστάμενων γραμμών με νέα χάραξη ή τη δημιουργία πλήρως νέου σιδηροδρομικού διαδρόμου, το μήκος του οποίου εκτιμάται περίπου στα 50–60 χιλιόμετρα, ανάλογα με τη χάραξη και τον βαθμό ευθυγράμμισης. Πιο αναλυτικά, ο νέος αυτός άξονας προβλέπεται να κατασκευαστεί με χαρακτηριστικά προαστιακού σιδηροδρόμου, να είναι εξοπλισμένος με ηλεκτροκίνηση και ενδεχομένως να εκτελεί δρομολόγια με τη χρήση ελαφρών τρένων τύπου tram-train ή DMU/EMU. Στο σημείο αυτό, οι σταθμοί που εξετάζονται να κατασκευαστούν επί του άξονα περιλαμβάνουν την Πυλαία, τη Θέρμη, το Αεροδρόμιο, τη Νέα Μηχανιώνα, την Επανομή, ορισμένους σταθμούς σε παραλιακά θέρετρα (Νέα Φλογητά, Ακτή Διονυσίου, Νέα Καλλικράτεια) και ως τερματικό σταθμό τα Νέα Μουδανιά. Την σημερινή εποχή, το έργο βρίσκεται σε πρώιμο στάδιο και είναι μελετητικού χαρακτήρα, ενώ έως τώρα έχουν ολοκληρωθεί προκαταρκτικές μελέτες σκοπιμότητας και βιωσιμότητας, χωρίς ακόμη να έχει δημοσιευτεί επίσημο τεχνικό δελτίο ή να έχει ενταχθεί σε προγραμματισμό δημοπράτησης, ενώ αντίστοιχα δεν έχει ανακοινωθεί συγκεκριμένο χρονοδιάγραμμα για την έναρξη κατασκευής. 

## Εισιτήρια και Δρομολόγια
Ο *Προαστιακός Σιδηρόδρομος Θεσσαλονίκης* προς το παρόν εκτελεί δρομολόγια σε περιοχές εκτός αστικής ζώνης όπου ισχύει εισιτήριο που τιμολογείται κλιμακωτά και εκδίδεται είτε σε φυσική είτε σε ψηφιακή μορφή από την Hellenic Train.

Στο πλαίσιο αυτό, η επέκταση και πύκνωση των σταθμών στα δυτικά προάστια της μητροπολιτικής Θεσσαλονίκης και η διασύνδεση του *Προαστιακού* με το λιμάνι της πόλης, δρομολόγια στα οποία λογικά θα ισχύει διαφορετικό καθεστώς τιμολόγησης εισιτηρίου.

Μετά το σιδηροδρομικό δυστύχημα των Τεμπών, τέθηκε επειγόντως σκοπός να πραγματοποιηθεί έλεγχος και συντήρηση στο σύνολο του τροχαίου υλικού και της υποδομής του σιδηρόδρομου, και ως αποτέλεσμα το σύνολο των δρομολογίων αναστάλθηκαν για έναν μήνα τον Μάρτιο του 2023. Ορισμένα δρομολόγια προς Αθήνα και Λάρισα (Γραμμή Τ1) επαναλειτούργησαν στις 22 Μαρτίου 2023 με 10 ζεύγη ημερησίως, ενώ τα υπόλοιπα δρομολόγια προς Φλώρινα (Γραμμή Τ2) και Σέρρες (Γραμμή Τ3) επαναλειτούργησαν τον Δεκέμβριο του ίδιου έτους με 3 και 2 αντίστοιχα ζεύγη δρομολογίων ημερησίως.  

## Παραπομπές


Προαστιακος
Κατηγορία:Προαστιακός σιδηρόδρομος Θεσσαλονίκης